L’Escolania del Misteri d’Elx interpretarà ‘Obres del Misteri d'Elx i altres’ el diumenge 14 d'abril a les 20 h
10 d’abril 2019

El diumenge 14 d'abril a les 20 h, l’Escolania del Misteri d’Elx interpretarà _Obres del Misteri d'Elx i altres._ El concert gratuït amb aforament limitat durarà 70 minuts i tindrà lloc en l’església de Nostra Senyora del Bon Succés de Sagunt. Este esdeveniment pertany a la XV edició del cicle de música sacra Sagunt in Excelsis organitzat per la delegació de Cultura de l'Ajuntament de Sagunt.    

  

El Misteri o la Festa d'Elx és allò que es representa, se celebra i es viu en la Basílica de Santa Maria d'Elx els dies 14 i 15 d'agost de cada any i el seu argument és la mort, l'enterrament, assumpció i coronació de la Mare de Déu. El concert està dividit en una primera part amb els temes del Misteri d’Elx que comença amb la _Salve Regina_, que és la salutació que canten els apòstols una vegada reunits al voltant del llit de la Mare de Déu. Després seguix _Oh poder de l'alt imperi_, també conegut pel _Ternari,_ que l’entonen tres dels apòstols en un encreuament de camins sorpresos davant el fet miraculós de veure's reunits en el camí cap a la casa de la Verge. L'_Araceli_ és el cor d'àngels que descendix per acollir l'ànima i el cos de Maria. En el moment en què és elevada als cels apareix la _Coronació,_ simbolitzant la Santíssima Trinidad amb el cant de la qual és coronada la Mare de Déu. Quan la Mare de Déu és coronada i ascendix al cel, els apòstols i els jueus entonen el cant final _Gloria Patri_. 

  

La segona part del concert és de compositors actuals, molts d'ells dedicats exclusivament a la música litúrgica, que comença amb un _Ave Maria_, seguit de _Laudate Dominum_ (Julio Domínguez), _Sanctus_ (Sandra Howard), _Esto les digo_ (Kinley Langue), _Por lo bello de la tierra_ (John Rutter), _Pacem in Terris_ (M. Frisina) i _Freedom trilogy_ (Paul Halley). 

  

L’Escolania del Misteri d’Elx, a més de la seua participació en les representacions d'agost, complix les seues funcions litúrgiques en la Basílica de Santa Maria d'Elx. Per això, disposa d'un ampli repertori de música sacra de diferents èpoques i estils. Actualment està formada per 31 veus de xiquets entre 7 i 14 anys i un cor juvenil de 36 veus amb xics i xiques de 15 a 17 anys per a reforçar el repertori mixt, que actuen davall la direcció de Fco. Javier Gonzálvez Valero.

  

El cor de veus blanques en el Misteri d’Elx (representació sacre-lírica declarada Patrimoni de la Humanitat per la UNESCO en 2001) compta amb més de cinc-cents anys de tradició ininterrompuda. Des del naixement del drama assumpcionista il·licità en el segle XV, els infants de cor o xiquets de cor de l'església de Santa María eren els encarregats d'interpretar els papers de la Mare de Déu, de María Salomé i María Jacobe i dels diferents àngels. 

  

Fa més de mig segle es va constituir formalment l’Escolania del Misteri d’Elx per a nodrir de veus La Festa, al mateix temps que per a participar al costat dels cantants adults de la Capella en els concerts oferits dins i fora de la ciutat i, molt especialment, per a solemnitzar els cultes dedicats a la Verge de l'Assumpció, Patrona d'Elx. En els últims temps, l’Escolania del Misteri d’Elx ha participat en nombrosos concerts i projectes, alguns dels quals són d'àmbit nacional. El cor de veus blanques il·licità ha estat present en trobades d'agrupacions corals tant nacionals com internacionals.

![](/media/v3kfr42c/60_c_foto-1.jpg)  
![](/media/guxlnmts/60_c_escolania-elx.jpg)  

*   [](http://www.facebook.com/sharer.php?u=https://aytosagunto.es/va/actualitat/l-escolania-del-misteri-d-elx-interpretara-obres-del-misteri-d-elx-i-altres-el-diumenge-14-d-abril-a-les-20-h/ "Facebook")
*   [](http://twitter.com/share?url=https://aytosagunto.es/va/actualitat/l-escolania-del-misteri-d-elx-interpretara-obres-del-misteri-d-elx-i-altres-el-diumenge-14-d-abril-a-les-20-h/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-escolania-del-misteri-d-elx-interpretara-obres-del-misteri-d-elx-i-altres-el-diumenge-14-d-abril-a-les-20-h/ "Linked In")
*   [](mailto:?body=https://aytosagunto.es/va/actualitat/l-escolania-del-misteri-d-elx-interpretara-obres-del-misteri-d-elx-i-altres-el-diumenge-14-d-abril-a-les-20-h/)